#Spaarmaand: Hier is wenk 9 uit 31 | Netwerk24
Deur Hanlie Stadler 09 Julie 2019 06:08
J ulie is Spaarmaand. Een van die beste maniere om te spaar is om jou skuld af te betaal. Hier is 'n wenk.
Maak jou skuld 'sigbaar'
Skuld knou jou vermoë om vooruit te boer met jou geldsake. Foto: iStock
Dis maklik om te vergeet van jou kredietkaart- en ander skuld, veral as die minimum afbetaling en paaiemente outomaties van jou bankrekening afgetrek word. Dis ook maklik om van jou skuld te vergeet wanneer jy lus voel vir 'n cappuccino voor werk of 'n aanlyn winskopie op tekkies wat jy raakgesien het.
Maak jou skuld – en jou afbetalings – vir jouself op verskeie maniere "sigbaar". Jy kan byvoorbeeld vir jou 'n groot staafgrafiek teken en dit teen jou yskas opplak en bywerk soos jy jou skuld afbetaal.
Maar, soos met alles deesdae, is daar natuurlik ook 'n app daarvoor. Die Android-app Debt Payoff Planner stel jou in staat om jou skuld en jou begrote maandelikse afbetaling in te vul. Jy kry wenke en sien die impak as jy meer as die minimum paaiemente afbetaal.
Jy kies jou afbetalingstrategie: die sneeubal- of die sneeustortingsmetode.
Die sneeubalmetode is wanneer jy die kleinste bedrag skuld eerste afbetaal. As dit klaar is, gebruik jy daardie paaiement, saam met die minimum paaiement van die tweede grootste bedrag skuld om dít vinniger af te betaal. En so gaan jy aan totdat jy skuldvry is.
Die sneeustortingsmetode is wanneer jy begin met die skuld met die hoogste rentekoers. Dis gewoonlik krediet- en winkelkaartskuld en daarna persoonlike lenings, jou motorpaaiement en huispaaiement.
Wanneer jou skuldvlakke verminder is, is jou volgende prioriteit om 'n noodfonds te begin wat kan help keer dat jy weer skuld moet maak as 'n onvoorsiene uitgawe opduik – of selfs 'n voorsiene uitgawe soos die diens van jou motor waarvoor jy nie gespaar het nie.
Ons sou aanbeveel dat jy 'n noodfonds opbou nadat jy jou korttermynskuld, soos jou kredietkaart en enige persoonlike lenings, afbetaal het, maar vóórdat jy probeer om jou motor of huis vinniger af te betaal. Jou persoonlike omstandighede sal egter jou prioriteite bepaal.
Skuld vreet jou vermoë om geld te spaar vir dinge wat saak maak. Dit is wél moontlik om skuldvry te wees, maar dit verg, soos alles wat die moeite werd is, ysere dissipline.
Daar is ook ander apps wat jy kan probeer. Op Android is daar onder meer Debt Tracker en My Debts of op iOS is daar Debts Break en Debt Manager.